62023CO0763_INF
Определение на Съда (девети състав) от 25 юни 2024 г. —Dragoram Tour
(Дело C‑763/23)
„Преюдициално запитване — Член 99 от Процедурния правилник на Съда — Отговор, който може да бъде изведен недвусмислено от съдебната практика — Данъчни въпроси — Данък върху добавената стойност (ДДС) — Директива 2006/112/ЕО — Членове 306—308 — Специален режим за туристически агенти — Приложно поле — Извършвани от туристически агенти сделки, изразяващи се в препродажба на цена, включваща надценка, на самолетни билети, закупени от трети данъчнозадължени лица — Липса на допълнителна услуга“
1.
Хармонизация на данъчните законодателства — Обща система на данъка върху добавената стойност — Специален режим за туристически агенти — Приложно поле — Извършвана от туристически агенти препродажба на самолетни билети, закупени от трети данъчнозадължени лица, на цена, включваща надценка — Включване — Наличие на доставки на стоки или на услуги, които евентуално съпътстват това — Липса на последици
(Директива 2006/112 на Съвета, членове 306—310)
(вж. т. 29—34; т. 1 от диспозитива)
2.
Хармонизация на данъчните законодателства — Обща система на данъка върху добавената стойност — Специален режим за туристически агенти — Изключение от прилагането му, при което туристическите агенти имат право на избор да прилагат общия режим на ДДС при международен превоз на пътници — Недопустимост
(Директива 2006/112 на Съвета, член 306, параграф 1 и член 308)
(вж. т. 43; т. 2 от диспозитива)
Диспозитив
1)
Член 306 от Директива 2006/112/ЕО на Съвета от 28 ноември 2006 година относно общата система на данъка върху добавената стойност
трябва да се тълкува в смисъл, че
услугата, предоставена от данъчнозадължено лице, изразяваща се в закупуването на самолетни билети от други данъчнозадължени лица и препродажбата им на физически лица на цена, включваща надценка, попада в приложното поле на специалния режим на данъка върху добавената стойност (ДДС), приложим за туристическите агенти, независимо от обстоятелството, че тази услуга не е придружена от никаква допълнителна услуга, различна от информиране и консултиране.
2)
Член 306, параграф 1 и член 308 от Директива 2006/112
трябва да се тълкуват в смисъл, че
не допускат национална правна уредба, която въвежда изключение от прилагането на специалния режим на данъка върху добавената стойност (ДДС) за туристическите агенти, като предоставя на последните право на избор за прилагането на общия режим на ДДС в случаите на международен превоз на пътници.